BBL คาดสินเชื่อปี 59 โต 4% พร้อมปล่อยกู้ให้ผู้ประกอบการที่เข้าประมูล 4G
BBL คาดสินเชื่อปี 59 โต 4% มอง NPL มีโอกาสทะลุ 3% หลังภาวะเศรษฐกิจที่ชะลอตัว มีความพร้อมปล่อยกู้ให้กับผู้ประกอบการที่เข้าประมูล 4G ทั้ง 4 ราย เนื่องจากมองว่าเป็นธุรกิจที่มีความเสี่ยงต่ำ-มีผลประกอบการดี
18 ธ.ค. 2558

นายเดชา ตุลานันท์ รองประธานกรรมการบริหา ธนาคารกรุงเทพ จำกัด (มหาชน) หรือ BBL เปิดเผยว่า ธนาคารตั้งเป้าสินเชื่อรวมในปี 59 เติบโต 4% ทรงตัวจากปีนี้ที่เติบโต 4% โดยการเติบโตของสินเชื่อรวมของปีหน้าเป็นการเติบโตตามสมมติฐานของอัตราการขยายตัวเศรษฐกิจไทย (GDP) ในปีหน้าที่มองว่าเติบโต 3-3.5%
อย่างไรก็ตามในปีหน้าธนาคารไม่เน้นการเติบโตของสินเชื่อที่สูงมากนัก เนื่องจากภาวะเศรษฐกิจไทยยังไม่เห็นการเติบโตที่ชัดเจน โดยเฉพาะในครึ่งปีแรกของปีหน้า โดยการเติบโตของสินเชื่อในปีหน้าจะมาจากสินเชื่อขนาดใหญ่ สินเชื่อเอสเอ็มอี และสินเชื่อรายย่อย โดยขยายตัวทุกกลุ่มลูกค้าของธนาคาร
สำหรับสัดส่วนหนี้ที่ไม่ก่อให้เกิดรายได้ (NPL) ของธนาคารนั้นมีทิศทางที่เพิ่มสูงขึ้นจากภาวะเศรษฐกิจที่ชะลอตัวในปีนี้ ซึ่งจะส่งผลให้ NPL ในปี 59 มีโอกาสปรับตัวขึ้นไปทะลุ 3% จากสิ้นปีนี้ที่คาดว่าจะเพิ่มขึ้นมาอยู่ที่ 2.7-2.8% โดยสิ้นไตรมาส 3/58 NPL ของธนาคารอยู่ที่ 2.5%
“เศรษฐกิจที่ยังชะลอตัวอยู่ทั้งจากในประเทศและต่างประเทศ ส่งผลให้ NPL ของธนาคารมีทิศทางขาขึ้นอยู่ ซึ่งมาจากรายย่อยเป็นหลัก แต่อย่างไรก็ตามธนาคารได้มีการตั้งสำรองที่เพิ่มขึ้นจาก 1 หมื่นล้านบาท เป็น 1.2 หมื่นล้านบาทในปีนี้ และธนาคารได้มีการช่วยเหลือลูกค้าปรับโครงสร้าง ลดเงินต้น ลดดอกเบี้ย ยืดอายุการชำระหนี้ออกไป ซึ่งทำให้ลูกค้ายังผ่อนชำระได้ปกติ”นายเดชา กล่าว
นอกจากนี้ ธนาคารยังมีความพร้อมในการปล่อยกู้ให้กับผู้ประกอบการที่เข้าประมูล 4G ทั้ง 4 ราย เนื่องจากมองว่าเป็นธุรกิจที่มีความเสี่ยงต่ำและเป็นบริษัทที่มีผลประกอบการที่ดี มีความสามารถในการสร้างรายได้และกำไรสูง แต่อย่างไรก็ตามในขณะนี้ยังไม่ได้มีผู้ประกอบการรายใดเข้ามายื่นจำนง โดยปัจจุบันสภาพคล่องของธนาคารยังมีสูง จึงสามารถรองรับการปล่อยกู้ให้กับผู้ประกอบการได้